Man gee hom oor ná moord | Maroela Media
Die man wat na bewering Pietermaritzburg se hoofverkeersbeampte doodgeskiet het, het hom Maandag aan die polisie oorgegee.
Sers. Mthokozisi Ngobese, woordvoerder van die polisie, het gesê die verdagte het hom by die Alexander-polisiestasie in die teenwoordigheid van sy regsverteenwoordiger oorgegee. Volgens Ngobese sal die verdagte Dinsdag in die Pietermaritzburg-landdroshof verskyn.
Die verdagte het senior supt. Pumla Dlamini op 14 Januarie glo verskeie kere geskiet by die verkeersdepartement se hoofkantoor in Washingtonweg. Dlamini is na 'n hospitaal gehaas vir behandeling, maar het kort hierna aan sy wonde beswyk. Hy is Saterdag in Durban ter ruste gelê.
Nqobile Madonda, woordvoerder van die Msunduzi-munisipaliteit, het kort ná die voorval gesê 'n arbeidsgeskil het moontlik tot die skietery gelei. Sy het gesê die skieter is glo 'n junior beampte.
Pietermaritzburg Pumla Dlamini-moord
Hoe Edel klink jy nou. Egter nie sonder regshulp nie. Dit gaan my verstand te bowe dat sulke mense iewers 'n klomp geld het en net kan uithaal as hulle nou hul speletjie klaar gespeel het. Dit is regtig vir hulle 'n speletjie, Maak dood, kry regshulp, speel mal (ontoerekeningsvatbaar). Hoe kan jy 'n ander gesin van hul broodwinner, 'n verkeerstak van sy leier ontneem en dink jy is nou edel?